CELEX: 32012D0011(01)
Language: mt
Date: 2012-06-28 00:00:00
Title: 2012/359/UE: Deċizjoni tal-Bank Ċentrali Ewropew tat- 28 ta’ Ġunju 2012 li temenda d-Deċìżjoni BĊE/2011/25 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral (BĊE/2012/11)

5.7.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 175/17
               
            DEĊIZJONI TAL-BANK ĊENTRALI EWROPEW
      tat-28 ta’ Ġunju 2012
      li temenda d-Deċìżjoni BĊE/2011/25 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral
      (BĊE/2012/11)
      (2012/359/UE)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel inċiż tal-Artikolu 127(2) tiegħu,
      Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, partikolarment l-ewwel inċiż tal-Artiklu 3.1u l-Artikolu 18.2 tiegħu,
      Billi:
      
                  (1)
               
               
                  Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew, il-Bank Ċentrali Ewropew (BĊE) u l-banek ċentrali nazzjonali tal-Istati Membri li l-munita tagħhom hija l-euro (minn hawn ’il quddiem il-“BĊNi”) jistgħu jwettqu operazzjonijiet ta’ kreditu ma’ istituzzjonijiet ta’ kreditu u parteċipanti oħra fis-suq, bis-self ikun ibbażat fuq kollateral xieraq. Il-kriterji li jiddeterminaw l-eliġibbiltà tal-kollateral għall-finijiet tal-operazzjonijiet tal-politika monetarja tal-Eurosistema huma stabbiliti f’Anness I tal-Linja Gwida BĊE/2011/14 tal-20 ta’ Settembru 2011 dwar l-istrumenti u l-proċeduri tal-politika monetarja tal-Eurosistema (1).
               
            
                  (2)
               
               
                  Il-Kunsill Governattiv iqis illi sabiex tittejjeb il-provvista ta’ likwidità lil kontropartijiet ta’ operazzjonijiet tal-politika monetarja tal-Eurosistema, għandhom jitwessgħu l-kriterji biex tiġi stabbilita l-eliġibbiltà ta’ titoli ggarantiti minn assi biex jintużaw bħala kollateral f’operazzjonijiet tal-politika monetarja tal-Eurosistema.
               
            
                  (3)
               
               
                  Dawn il-miżuri għandhom bżonn japplikaw temporanjament, sakemm il-Kunsill Governattiv iqis illi l-istabbiltà tas-sistema finanzjarja tippermetti l-applikazzjoni normali tal-qafas ġenerali tal-Eurosistema għall-operazzjonijiet tal-politika monetarja,
               
            
                  (4)
               
               
                  Għaldaqstant, id-Deċiżjoni BĊE/2011/25 tal-14 ta’ Diċembru 2011 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral (2) għandha tiġi emendata kif meħtieġ,
               
            ADOTTA DIN ID-DEĊIŻJONI:
      Artikolu 1
      Emenda
      L-Artikolu 3(3) tad-Decizjoni BCE/2011/25 huwa mibdul b’dan li gej:
      
         “Artikolu 3
         Ammissjoni ta’ ċerti titoli addizzjonali ggarantiti minn assi
         1.   Minbarra t-titoli ggarantiti minn assi (ABS) eliġibbli taħt Kapitolu 6 ta’ Anness I tal-Linja Gwida BĊE/2011/14, ABS li ma jissodisfawx ir-rekwiżiti għall-valutazzjoni tal-kreditu taħt it-Taqsima 6.3.2 ta’ Anness I tal-Linja Gwida BĊE/2011/14 imma li mill-bqija jikkonformaw mal-kriterji tal-eliġibbiltà kollha applikabbli għall-ABS skont il-Linja Gwida BĊE/2011/14, għandhom ikunu eliġibbli bħala kollateral għal operazzjonijiet tal-politika monetarja tal-Eurosistema, sakemm ikollhom żewġ gradazzjonijiet ta’ mill-anqas B trippla (*), mal-ħruġ u f’kull ħin sussegwentement. Huma għandhom jissodisfaw ukoll ir-rekwiżiti kollha li ġejjin:
         
                     (a)
                  
                  
                     l-assi li jiggarantixxu l-ABS li jiġġeneraw il-likwidità għandhom jappartjenu għal waħda mill-klassijiet ta’ assi li ġejjin: (i) ipoteki fuq immobbli; (ii) self lil impriżi żgħar u ta’ daqs medju (SMEs); (iii) ipoteki kummerċjali; (iv) self għax-xiri ta’ karozzi; (v) kiri u finanzjament tal-konsumatur;
                  
               
                     (b)
                  
                  
                     M’għandu jkun hemm ebda taħlit ta’ klassijiet ta’ assi differenti fl-assi li jiġġeneraw il-likwidità;
                  
               
                     (c)
                  
                  
                     l-assi li jiggarantixxu l-ABS li jiġġeneraw il-likwidità m’għandhomx ikun fihom self illi huwa wieħed minn dawn li ġejjin:
                     
                                 (i)
                              
                              
                                 ma jkunx jirrendi fil-ħin tal-ħruġ tal-ABS,
                              
                           
                                 (ii)
                              
                              
                                 ma jkunx jirrendi meta inkorporat fl-ABS matul il-ħajja tal-ABS, pereżempju permezz ta’ sostituzzjoni jew bidla fl-assi li jiġġeneraw il-likwidità;
                              
                           
                                 (iii)
                              
                              
                                 fi kwalsiasi ħin, huwa strutturat, sindakat jew aġevolat;
                              
                           
               
                     (d)
                  
                  
                     id-dokumenti tat-tranżazzjoni tal-ABS għandhom ikun fihom dispożizzjonijiet dwar il-kontinwita’ tas-servizz;
                  
               2.   ABS imsemmijin fil-paragrafu 1 illi jkollhom żewġ gradazzjonijiet ta’ mill-anqas A waħdanija (**) għandhom ikunu suġġetti għal telf impost ta’ 16 %.
         3.   ABS imsemmijin fil-paragrafu 1 li ma jkollhomx żewġ gradazzjonijiet ta’ mill-anqas A waħdanija għandhom ikunu suġġetti għal telf impost li ġej fil-valutazzjoni: (a) ABS iggarantiti minn ipoteki kummerċjali għandhom ikunu suġġetti għal telf impost fil-valutazzjoni ta’ 32 % (b) l-ABS l-oħra kollha għandhom ikunu suġġetti għal telf impost fil-valutazzjoni ta’ 26 %
         4.   Kontroparti ma tistax tippreżenta ABS eliġibbli skont il-paragrafu 1 bħala kollateral, jekk il-kontroparti, jew kwalisiasi terza parti li magħha għandha rabtiet mill-qrib, taġixxi bħala fornitur ta’ ħeġġ ta’ rata ta’ imgħax fir-rigward tal-ABS,
         5.   Għall-finijiet ta’ dan l-Artikolu ‘impriża żgħira’ u ‘impriża ta’ daqs medju’ għandhom ikollhom it-tifsira mogħtija lilhom fir-Rakkomandazzjoni tal-Kummissjoni 2003/361/KE tas-6 ta’ Mejju 2003 dwar id-definizzjoni ta’ impriżi mikro, żgħar u ta’ daqs medju (***).
         6.   BĊN jista’ jaċċetta bħala kollateral għal operazzjonijiet tal-politika monetarja tal-Eurosistema ABS li l-assi sottostanti tagħhom jinkludu biss jew ipoteki residenzjali jew self lil SMEs u li ma jissodisfawx ir-rekwiżiti għall-valutazzjoni tal-kreditu taħt Taqsima 6.3.2 ta’ Anness I tal-Linja Gwida BĊE/2011/14 u r-rekwiżiti msemmijin f’paragrafi 1(a) sa (d) u paragrafu 3 fuq imsemmija imma li mill-bqija jikkonformaw mal-kriterji tal-eliġibbiltà kollha applikabbli għal ABS skont il-Linja Gwida BĊE/2011/14 u jkollhom żewġ gradazzjonijiet ta’ mill-anqas B trippla. Dawn l-ABS għandhom ikunu llimitati għal dawk maħruġin qabel l-20 ta’ Ġunju 2012 u għandhom ikunu suġġetti għal telf impost fil-valutazzjoni ta’ 32 %.
      
      Artikolu 2
      Dħul fis-seħħ
      Din id-Deċizjoni għandha tidħol fis-seħħ fid-29 ta’ Ġunju 2012.
      
         Magħmul fi Frankfurt am Main, it-28 ta’ Ġunju 2012.
         
            
               Il-President tal-BĊE
            
            Mario DRAGHI
         
      
      
         (1)  ĠU L 331, 14.12.2011, p. 1
      
      
         (2)  ĠU L 341, 22.12.2011, p. 65.